MJD เล็งขึ้นโครงการอาคารพาณิชย์ขาย-ให้เช่าใน H2/58 มูลค่าราว 1 พันลบ.
MJD เล็งขึ้นโครงการอาคารพาณิชย์ขาย-ให้เช่าใน H2/58 มูลค่าราว 1 พันลบ.
3 ส.ค. 2558

นายสุริยน พูลวรลักษณ์ ประธานเจ้าหน้าที่บริหาร บริษัท เมเจอร์ ดีเวลลอปเม้นท์ จำกัด (มหาชน) หรือ MJD เปิดเผยว่า บริษัทอยู่ระหว่างพิจารณาแผนพัฒนาโครงการอาคารพาณิชย์ทั้งขายและให้เช่าในช่วงครึ่งปีหลัง มูลค่าโครงการประมาณ 1 พันล้านบาท จากปัจจุบันที่มีอาคารสำนักงานให้เช่าพื้นที่ในซอยทองหล่อ โดยหวังว่าจะเพิ่มสัดส่วนรายได้จากธุรกิจให้เช่าจากที่มีราว 10%
สำหรับแผนงานที่กำหนดไว้ในปีนี้จะมีการเปิดโครงการใหม่ทั้งหมด 5 โครงการ รวมมูลค่า 2,000-3,000 ล้านบาท โดยช่วงครึ่งปีแรกเปิดไปแล้ว 3-4 โครงการทั้งคอนโดมิเนียมโลว์ไรซ์และไฮไรซ์ ขณะที่ครึ่งปีหลังจะเปิดอีก 1-2 โครงการ ซึ่ง 1 ในนั้นเป็นคอนโดมิเนียมโลว์ไรซ์มูลค่าโครงการราว 400-500 ล้านบาท เป็นอาคารพักอาศัย 8 ชั้น จำนวน 70-80 ยูนิต
บริษัทมั่นใจว่าจะสามารถทำยอดขายในปีนี้ใกล้เคียงกับปี 57 ที่กว่า 2,000 ล้านบาท โดยในปีนี้บริษัทฯคาดมีรายได้ประมาณ 2,000-3,000 ล้านบาท ซึ่งเป็นรายได้จากการโอนกรรมสิทธิโครงการอสังหาริมทรัพย์ปกติ แต่เทียบกับปีก่อนไม่ได้ เพราะมีรายได้จากการขายอาคารสำนักงานเข่ามา
ปัจจุบัน MJD มียอดขายรอโอน (Backlog) ประมาณ 10,000 ล้านบาท มีกำหนดรับรู้รายได้ในปีนี้ราว 2,000-3,000 ล้านบาท ที่เหลือ
รับรู้ในปีถัดไป โดยช่วงไตรมาส 2/58 ยอดรับรู้รายได้น่าจะใกล้เคียงไตรมาส 1/58 จากการโอนโครงการอาคารชุด ซึ่งมีโครงการที่รอโอน 4-5 โครงการ ส่วนใหญ่เป็นแบรนด์ M เริ่มโอน 3 โครงการไปแล้วตั้งแต่ปลายปี และจะโอนอีก 1 โครงการที่สนามบินน้ำช่วงปลายปีนี้
อนึ่ง โครงการภายใต้แบรนด์ M เช่น M Silom,M Ladprao และ M Phyathai
นายสุริยน เปิดเผยว่า ใรนปีนี้บริษัทยังไม่มีเป้าหมายในการซื้อที่ดินเพิ่ม แต่หากมีที่ดินที่ราคาเหมาะสมก็สามารถเพิ่มงบลงทุนได้ โดยเฉพาะหากเป็นทำเลแนวรถไฟฟ้าหรือย่านใจกลางเมือง(CBD)ก็ดี อย่างไรก็ตาม ขณะนี้บริษัทยังมีที่ดินเปล่ารองรับการพัฒนาโครงการในช่วง 1-2 ปีนี้ยังเพียงพอ
 